LITEYA 18
Ndenge nini tosalisaka bandeko na biso na ntango ya mpasi?
Ntango likama ekwei, Batatoli ya Yehova babongisaka lisungi mbala moko mpo na kosalisa bandeko na bango oyo bazwi mpasi. Kosala bongo emonisaka ete balinganaka mpenza. (Yoane 13:34, 35; 1 Yoane 3:17, 18) Lisungi nini topesaka?
Topesaka makabo ya mbongo. Ntango nzala moko monene ekwelaki bandeko ya Yudea, bakristo ya Antiokia batindelaki bango mbongo. (Misala 11:27-30) Ndenge moko mpe, ntango toyokaka ete bandeko na biso ya ekólo moko boye bazali na mpasi, totindaka makabo ya mbongo na nzela ya lisangá mpo na kosalisa baoyo bazali na bosɛnga.
Topesaka lisungi oyo esengeli. Bankulutu oyo bazali na esika likama ekwei balukaka koyeba esika ndeko mokomoko ya lisangá azali mpe ndenge azali. Komite ya lisungi ekoki kotambwisa mosala ya kokabola bilei, mai ya pɛto mpo na komɛla, bilamba, bisika ya kolala mpe kopesa lisalisi ya monganga. Batatoli mingi oyo bayebi misala ndenge na ndenge bafutaka bango moko tike mpo na kokende na bisika yango mpo na kosalisa bandeko oyo bazwi mpasi to kobongisa bandako ya bandeko mpe Bandako ya Bokonzi oyo ebebi. Lokola tozalaka na bomoko mpe tomesaná kosala elongo, esalisaka biso tóbongisa biloko ya kopesa lisungi nokinoki. Atako tosalisaka libosoliboso “bandeko na biso na kati ya kondima,” tosalisaka mpe bato mosusu soki likoki ezali, ezala bazali bato ya lingomba nini.
Tobɔndisaka bango na lisalisi ya Biblia. Bato oyo bakweli likama bazalaka mingimingi na mposa ya libɔndisi. Na ntango ya ndenge wana, tozwaka makasi epai ya Yehova, “Nzambe ya kobɔndisama nyonso.” (2 Bakorinti 1:3, 4) Tosepelaka mpenza koyebisa bato oyo bazali na mpasi bilaka oyo Biblia epesi, mpe ete Bokonzi ya Nzambe ekosukisa makama nyonso oyo ezali konyokola bato.
Mpo na nini Batatoli baumelaka te kopesa lisalisi ntango likama ekwei?
Ndenge nini tosalelaka Biblia mpo na kobɔndisa baoyo babiki na likama?
lin_Latn lin_Latn lin_Latn lin_Latn lin_Latn lin_Latn lin_Latn lin_Latn